b"\n_START_ARTICLE_\nArbedo lahing\n_START_SECTION_\nTaust\n_START_PARAGRAPH_\nAastal 1419 ostsid Uri ja Unterwaldeni kantonid Sacco parunitelt Bellinzona kindluse, kuid ei suutnud seda k\xc3\xbcllaldaselt kaitsta. Kui \xc5\xa1veitslased l\xc3\xbckkasid aastal 1422 tagasi Milano ettepaneku kindlustatud linn tagasi osta, l\xc3\xb5id Milano Visconti v\xc3\xa4ed, mida juhtis Francesco Bussone (tuntud ka kui  Il Carmagnola), \xc5\xa1veitslaste Bellinzonas olnud v\xc3\xa4ed taganema. Katse kindlust koos teiste konf\xc3\xb6deratsiooni liikmetega tagasi vallutada viis Bellinzonast 3 kilomeetrit p\xc3\xb5hja pool Arbedo-Castiones toimunud lahinguni. Il Carmagnola juhtis Milano hertsogiriigi v\xc3\xa4ed \xc5\xa1veitslaste vastu ning oli v\xc3\xb5idukas.\n_START_SECTION_\nLahing\n_START_PARAGRAPH_\n\xc5\xa0veitslased olid peamiselt relvastatud hellebardidega ja alguses suutsid nad Lombardia ratsav\xc3\xa4ge edukalt r\xc3\xbcnnata. Seej\xc3\xa4rel t\xc3\xb5i Milano v\xc3\xa4gede juhataja Francesco Bussone ette vibup\xc3\xbcssidega varustatud mehed, lastes samas oma ratsav\xc3\xa4elastel sadulast maha tulla. Sadulast tulnud mehed kasutasid seej\xc3\xa4rel piike, mille ulatus oli suurem kui hellebardidel. T\xc3\xa4iendav surve pandi \xc5\xa1veitslastele peale k\xc3\xbclgedelt, kust anti samuti vibup\xc3\xbcssidest tuld._NEWLINE_Milano v\xc3\xa4gi hakkas \xc5\xa1veitslasi tagasi suruma ning viimased p\xc3\xa4\xc3\xa4stis t\xc3\xa4ielikust h\xc3\xa4vingust vaid \xc3\xbche moonaotsijate salga ilmumine - milanolased olid veendunud, et tegemist on uue lahingusse sekkuva j\xc3\xb5uga. Kui Milano v\xc3\xa4ed seej\xc3\xa4rel \xc3\xbcmber organiseerimiseks tagasi t\xc3\xb5mmati, p\xc3\xb5genesid \xc5\xa1veitslased peale rohkete kaotuste kandmist lahinguv\xc3\xa4ljalt.\n_START_SECTION_\nTagaj\xc3\xa4rjed\n_START_PARAGRAPH_\nV\xc3\xb5iduga kindlustas hertsogiriik Bellinzona ja Leventina enda valdusse j\xc3\xa4\xc3\xa4mist. Lisaks sai Milano enda valdusse ka Val d'Ossola, mis t\xc3\xa4hendas, et \xc5\xa1veitslased kaotasid k\xc3\xb5ik territooriumid, mille nad olid s\xc3\xb5jak\xc3\xa4ikudega juurde saanud. Peale Arbedo lahingus saadud kaotust katkestasid \xc5\xa1veitslased pikaks ajaks laienemise Lago Maggiore j\xc3\xa4rve suunas ja just kaotus Arbedo lahingus viis selleni, et \xc5\xa1veitslased suurendasid oma v\xc3\xa4gedes piigimeeste hulka."